Han skal hente Innovasjonsprisen 2015 for det universelle designet på Bybanen.

Berntzen og Fuggibaggi vant prisen innen transportkategorien sammen med Arkitektgruppen Cubus og Norconsult fra Bergen og designfirmaet Kontrapunkt fra København, som utgjorde gruppen som designet Bybanen.

– Dette er en veldig fin heder til oss, sier Berntzen. Han er kjent også for en rekke andre prosjekter i Bergen.

– Dette er det første baneanlegget i Norge som er universelt utformet på en helhetlig måte. Bybanen er et modig, innovativt prosjekt i norsk målestokk. Den tilbyr en transportløsning som alle kan bruke på likeverdig vis. Bybanen har oppfylt ambisjonen om å bli bergensernes foretrukne offentlige transportmiddel, sier Nina Tøgard, kategorileder for transport i juryen.

Flere priser

Også Innen møbel og interiør-kategorien har Høgskolen i Bergen vunnet. Ved høgskolens anlegg på Kronstad er den universelle utforming så godt tilrettelagt at flere studenter nå bruker skolen aktivt også utenom vanlig skoletid. Møbler og innredning, belysning og materialer brukes på gjennomtenkt og variert vis, mener juryen.

– Kombinasjonen av nytt og gammelt er håndtert på en god måte, og resultatet er en skole som innbyr til sosiale aktiviteter og lystbetont læring, sier professor ved Kunst- og designhøgskolen i Bergen, Dave Vikøren.

Han er kategorileder for møbel og interiør i juryen. Prisen deles ut på oppdrag fra Barne- likestillings- og inkluderingsdepartementet (BLD), og statsråd Solveig Horne (Frp) skal selv dele ut prisen.

Det gis priser innen transport, møbel- og interiør, arkitektur og landskapsarkitektur, tjenestedesign og informasjon og interaksjonsdesign. Det er innovative prosjekter som bidrar til et mer inkluderende samfunn, som premieres.

Forrige gang prisen ble delt ut var i 2011. En uavhengig jury med noen av landets ledende designere, arkitekter og fagpersoner har siden i høst vurdert alle innsendte prosjekter.